
B7‑0519/2011

Europos Parlamento rezoliucija, kuria prašoma Teisingumo Teismo pateikti nuomonę dėl ES ir Maroko žuvininkystės sektoriaus partnerystės susitarimo protokolo atitikties Sutartims 
Europos Parlamentas,

–
atsižvelgdamas į Europos Sąjungos sutarties 3 straipsnio 5 dalį ir 21 straipsnį,
–
atsižvelgdamas į Sutarties dėl Europos Sąjungos veikimo 218 straipsnio 6 ir 11 dalis,

–
atsižvelgdamas į 2006 m. gegužės 22 d. Tarybos reglamentą (EB) Nr. 764/2006 dėl Europos bendrijos ir Maroko Karalystės partnerystės susitarimo žuvininkystės sektoriuje sudarymo
,

–
atsižvelgdamas į pasiūlymą dėl Tarybos sprendimo dėl protokolo, kuriuo nustatomos Europos Sąjungos ir Maroko Karalystės žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo
 ir į Tarybos prašymą dėl Europos Parlamento pritarimo
,

–
atsižvelgdamas į Darbo tvarkos taisyklių 90 straipsnio 6 dalį,

A.
kadangi Europos bendrijos ir Maroko Karalystės žuvininkystės sektoriaus partnerystės susitarimo pirmasis protokolas baigė galioti 2011 m. vasario 28 d.;
B.
kadangi 2011 m. liepos 13 d. pasirašytas naujas protokolas, kuriuo nustatomos Europos Sąjungos ir Maroko Karalystės žuvininkystės sektoriaus partnerystės susitarime numatytos žvejybos galimybės ir finansinis įnašas;
C.
kadangi naujajam protokolui sudaryti reikalingas Europos Parlamento pritarimas, kad jį galėtų galutinai priimti Taryba;

D.
kadangi naujasis protokolas taikomas ir Vakarų Sacharos pakrantės, kuri nuo 1963 m. įtraukta į Jungtinių Tautų neautonominių teritorijų sąrašą, vandenims;
E.
kadangi siekiant laikytis tarptautinės teisės nuostatų, neautonominės teritorijos ūkinė veikla, susijusi su gamtiniais ištekliais, turi būti vykdoma šios1 teritorijos gyventojų labui ir pagal jų pageidavimus; kadangi nebuvo parodyta, kad Sąjungos finansinis įnašas naudojamas Vakarų Sacharos gyventojų labui; 
F.
kadangi šie įsipareigojimai privalomi net tik Marokui, bet ir Sąjungai kaip pagrindinei žuvininkystės sektoriaus partnerystės susitarimo ir jo protokolo naudos gavėjai;

1.
mano, kad esama teisinio netikrumo dėl to, ar naujasis protokolas Vakarų Sacharos neautonominės teritorijos socialinių ir ekonominių interesų ir jos gamtinių išteklių naudojimo atžvilgiu atitinka tarptautinės teisės nuostatas, taigi ir dėl to, ar šis protokolas šiuo aspektu yra suderinamas su Sutartimis;

2.
nusprendžia prašyti Teisingumo Teismo pateikti nuomonę dėl minėto protokolo suderinamumo su Sutartimis;

3.
paveda Pirmininkui perduoti šią rezoliuciją Tarybai ir Komisijai susipažinti ir imtis reikiamų priemonių siekiant gauti Teisingumo Teismo nuomonę šiuo klausimu.

